
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 07.06.2011                                                                                                                                                                                                                                  Pl-x 371/2011


   R A P O R T  
         asupra propunerii legislative privind instituirea unor

 măsuri de protecţie a minorilor
                     În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind instituirea unor măsuri de protecţie a minorilor, trimisă cu adresa nr. Pl-x 371 din 23 mai 2011, înregistrată sub nr.31/541 din 24 mai 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 
     Senatul, în calitate de primă Cameră sesizată, a respins propunerea legislativă în şedinţa din 16 mai 2011.

Consiliul Legislativ a avizat favorabil iniţiativa legislativă, conform avizului nr. 39 din 13 ianuarie 2011, cu observaţii şi propuneri.
Guvernul, prin punctul de vedere transmis cu adresa nr. 1206 din               20 mai 2011, nu susţine adoptarea acestei iniţiative legislative.


Propunerea legislativă are ca obiect de reglementare instituirea interdicţiei accesului minorilor în localuri publice după ora 21.00, în zilele de duminică – joi inclusiv, pe perioada celor două semestre şcolare, dacă nu sunt însoţiţi de părinţi sau de reprezentantul legal.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din                     7 iunie 2011. 
La dezbaterea propunerii legislative a participat, în calitate de invitat, din partea Ministerul Muncii, Familiei şi Protecţiei Sociale, doamna Elena Tudor – director general al Direcţiei Generale pentru Protecţia Copilului.
Cu prilejul dezbaterilor, membrii Comisiei au constatat că propunerea legislativă nu se justifică pentru următoarele considerente:
· Instituirea interdicţiei accesului minorilor „în localuri publice după ora 21,00, în zilele de duminică-joi inclusiv", fără a se preciza clar specificul şi activităţile care se desfăşoară în aceste localuri, poate fi de natură să îngrădească dreptul copilului la petrecerea timpului liber, astfel cum este acesta prevăzut de Convenţia ONU cu privire la drepturile copilului şi de Legea nr. 272/2004 privind protecţia şi promovarea drepturilor copilului, cu modificările şi completările ulterioare.

În absenţa unor astfel de reglementări s-ar putea ajunge la includerea în această categorie a unor obiective cum ar fi cluburi special organizate pentru copii, în cadrul cărora se desfăşoară activităţi cu caracter educativ sau creativ care nu afectează „dezvoltarea fizică şi morală" a copiilor.

· Pe de altă parte, prezenţa copiilor în locuri care, prin natura activităţilor desfăşurate, pot afecta dezvoltarea fizică şi morală a acestora este deja reglementată de prevederile art. 3 pct. 21 şi pct. 22 din Legea nr. 61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, republicată” care stipulează că sunt considerate contravenţii următoarele fapte:

· desfacerea, comercializarea şi consumul de băuturi alcoolice în localuri publice, la intrarea în curţile şi în interioarele lor, cum sunt spitale şi alte unităţi sanitare, centre de plasament ale minorilor, unităţi şi instituţii de învăţământ şi educaţie, lăcaşuri de cult şi instituţii religioase aferente cultelor care interzic consumul băuturilor alcoolice în practicarea religiei respective, pe trotuarele sau aleile de acces ale acestora;

· servirea cu băuturi alcoolice, în localuri publice, a consumatorilor aflaţi în vădită stare de ebrietate, precum şi a minorilor.

                De asemenea, art. 4 alin. (1) lit. b) din Legea nr. 196/2003 privind prevenirea şi combaterea pornografiei, republicată, prevede că persoanele care deţin sau administrează localuri în care se prezintă programe de striptease sau erotice trebuie să asigure interzicerea accesului minorilor în aceste localuri.
· Mai mult decât atât, art. 5 alin. (2) din Legea nr. 272/2004  reglementează situaţia în care „Răspunderea pentru creşterea şi asigurarea dezvoltării copilului revine în primul rând părinţilor, aceştia având obligaţia de a-şi exercita drepturile şi de a-şi îndeplini obligaţiile faţă de copil ţinând seama cu prioritate de interesul superior al acestuia.”
       Totodată, se impune evidenţiere faptului că opţiunea părinţilor cu privire la exercitarea drepturilor şi îndatoririlor părinteşti referitor la modul în care propriul copil  îşi petrece timpul liber  nu poate fi diferenţiată în funcţie de zilele săptămânii.

Faţă de cele prezentate mai sus, în urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu unanimitate de voturi, respingerea propunerii legislative privind instituirea unor măsuri de protecţie a minorilor.
 Din numărul total de 23 de membri ai Comisiei juridice, de disciplină şi imunităţi au participat la dezbateri 15 deputaţi.

 În raport cu obiectul şi conţinutul său, proiectul de lege face parte din categoria legilor ordinare. 
                          PREŞEDINTE,                                      SECRETAR,                                                                 

                           Daniel BUDA                             Gabriel ANDRONACHE          
      Şef serviciu,

  Nicoleta Grecu

